PLT ยื่นไฟลิ่งขายไอพีโอ 280 ล้านหุ้น เล็งเทรด mai ขยายกองเรือ-รถขนส่ง
“พีลาทัส มารีน” หรือ PLT ผู้ประกอบธุรกิจขนส่งก๊าซปิโตรเลียมเหลว ยื่นไฟลิ่งขายหุ้น IPO จำนวน 280 ล้านหุ้น เล็งเทรด mai ระดมทุนขยายกองเรือ-รถขนส่ง โดยมี บริษัท เซจแคปปิตอล จำกัด เป็นที่ปรึกษาทางการเงิน
“พีลาทัส มารีน” หรือ PLT ยื่นไฟลิ่งขายหุ้น IPO จำนวน 280 ล้านหุ้น เล็งเทรด mai ระดมเงินขยายกองเรือ-รถขนส่ง
8 ก.ย. 2565

บริษัท พีลาทัส มารีน จำกัด (มหาชน) หรือ PLT ยื่นแบบแสดงรายการข้อมูลและร่างหนังสือชี้ชวนต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เพื่อเสนอขายหุ้นสามัญต่อประชาชนทั่วไปเป็นครั้งแรก (IPO) จำนวนไม่เกิน 280,000,000 หุ้น มูลค่าที่ตราไว้หุ้นละ 0.50 บาท  และจะเข้าจดทะเบียนในตลาดหลักทรัพย์ เอ็ม เอ ไอ (mai) โดยมี บริษัท เซจแคปปิตอล จำกัด เป็นที่ปรึกษาทางการเงิน
โดย PLT ประกอบธุรกิจขนส่งก๊าซปิโตรเลียมเหลว (Liquid Petroleum Gas หรือ LPG) ทางเรือและทางรถ โดยมีบริษัทย่อย คือ บริษัท เวิลด์ไวด์ ทรานสปอร์ต จำกัด (WWT) วัตถุประสงค์การใช้เงิน เพื่อลงทุนขยายกองเรือบรรทุกก๊าซ LPG และก๊าซเคมีเหลว เพื่อทดแทนเรือเก่า และขยายกองเรือเพิ่มศักยภาพในการขนส่งสินค้าเหลวทั้งในประเทศและระหว่างประเทศ 250-300 ล้านบาท, ขยายกองรถบรรทุกก๊าซ LPG ราว 65 ล้านบาท, ใช้ในการติดตั้งระบบ ERP ภายในองค์กร 15 ล้านบาท, ปรับปรุงลานจอดรถบรรทุกก๊าซ LPG และก่อสร้างโรงซ่อมบำรุงรถบรรทุกก๊าซ LPG ราว 12 ล้านบาท ส่วนที่เหลือใช้เป็นเงินทุนหมุนเวียน